เฮง เฮง เฮง

***เฮง เฮง เฮง*** เป็นละครโทรทัศน์ประเภทซิตคอม ผลิตโดย เอ็กแซ็กท์-ซีเนริโอ อำนวยการผลิตโดย ถกลเกียรติ วีรวรรณ กำกับการแสดงโดย นพพร กำธรเจริญ และ เสกสรร สิงอุไร บทโทรทัศน์ โดย อภิศรา วงศร, ชวนนท์ สารพัฒน์, วรรณถวิล สุขน้อย และ กรณิภา ดวงมุสิทธิ์ ออกอากาศครั้งแรกทางสถานีโทรทัศน์สีกองทัพบกช่อง 7 ทุกวันเสาร์ เวลา 11.00 น. - 11.45 น. เริ่มออกอากาศวันที่ 19 มกราคม พ.ศ. 2545 ถึงวันที่ 30 กันยายน พ.ศ. 2549 ต่อมาได้ย้ายไปออกอากาศทางสถานีวิทยุโทรทัศน์ไทยทีวีสีช่อง 3 ทุกวันเสาร์ เวลา 9.45 น. - 10.30 น. เริ่มออกอากาศวันที่ 7 ตุลาคม 2549 ถึงวันที่ 29 สิงหาคม 2558

หลังจากสิ้นสุดการออกอากาศตามระยะเวลาที่ขอต่อไว้เพิ่มเติมที่ช่อง 3 ซิตคอม **เฮง เฮง เฮง** ได้ย้ายมาออกอากาศทางช่องวัน 31 ทุกวันเสาร์ เวลา 11.00 น. - 12.00 น. เริ่มออกอากาศวันที่ 3 ตุลาคม พ.ศ. 2558 และตั้งแต่วันที่ 5 มีนาคม พ.ศ. 2559 เป็นต้นไป เฮง เฮง เฮง ได้ย้ายเวลามาออกอากาศ เป็นทุกวันเสาร์ เวลา 10.00 - 11.00 น. เช่นเดียวกับ ผู้กองเจ้าเสน่ห์ และในวันที่ 25 มิถุนายน พ.ศ. 2559 ซิตคอม เฮง เฮง เฮง ได้ออกอากาศเป็นตอนสุดท้าย โดยให้เหตุผลเดียวกับบางรักซอย 9 และ นัดกับนัด ซึ่งก็คือเนื้อหาของ เฮง เฮง เฮง ถึงจุดอิ่มตัว

## ตัวละคร
### ตัวละครหลัก
* อาฮวด แสดงโดย กล้วย เชิญยิ้ม
: ชื่อจริง: ไพโรจน์ แซ่เฮง
: เจ้าของร้าน "เฮง เฮง เฮง" ร้านก๋วยเตี๋ยวและของชำในเยาวราช เป็นคนหัวโบราณ ทิฐิสูง เข้มงวด เจ้าอารมณ์ เอาแต่ใจ แต่กลัวภรรยา เวลารู้เรื่องสำคัญอะไรเข้าจะโมโหจนมักทำให้เรื่องใหญ่กว่าเก่า (แต่ที่กลายเป็นการแก้ไขปัญหาก็มี เช่น ไปแจ้งตำรวจเพื่อจะให้จับแจ็คเพราะอ่านจดหมายที่แจ็คเขียนถึงสาวแล้วเข้าใจผิดนึกว่าแจ็คนัดให้อาบุ๊งมาหาที่บ้าน แต่พอพาตำรวจไปบ้านแจ็คพบว่ากำลังมีโจรขึ้นบ้าน (ซึ่งดันเป็นคนเดียวกับสาวที่แจ็คตั้งใจจะเขียนจดหมายถึง) ทำให้การแจ้งความครั้งนั้นกลายเป็นการแจ้งจับโจรไปแทน มีความหวังว่าสักวันจะต้องมีผู้สืบทอดกิจการร้านเฮงต่อจากตน อาฮวดป่วยเป็นโรคมะเร็ง และขึ้นไปรักษาอาการป่วยที่เชียงใหม่ ได้รู้จักกับอาหมวยที่รู้จักกันในฐานะเครือญาติที่คอยปฐมพยาบาลให้ จึงตัดสินใจสนับสนุนอาหมวยเป็นลูกสะใภ้ จนทำให้เกิดศึกทะเลาะเรื่องลูกสะใภ้กับอาเจ็งบ่อยครั้ง พอทราบเรื่องเนยแกล้งความจำเสื่อม (จากไดอารี่เนยที่ติดมากับกระเป๋าเสื้อป๋อง) ก็โมโหหนัก จนเนยมาขอโทษก็เข้าใจ (แต่ก็ยังไม่เข้าใจเหตุที่อาเจ็งไม่บอก)
* อาเจ็ง แสดงโดย ปิยะมาศ โมนยะกุล
: ชื่อจริง: จีรวรรณ แซ่เฮง
: ภูมิลำเนา: น้ำพอง (ตอนเกิด) บางกะปิ (ต่อมา)
: ภรรยาของอาฮวด มาจากขอนแก่น ในครอบครัวเชื้อสายจีน อดีตเคยเป็นนางเอกงิ้วมาก่อน เป็นคนจิตใจดี คอยประนีประนอมและไกล่เกลี่ยเวลาที่คนในบ้านทะเลาะเบาะแว้ง แต่ในช่วงที่สนับสนุนเนยเป็นลูกสะใภ้บ้านเฮง ได้มีนิสัยที่เปลี่ยนไปและคอยทะเลาะเบาะแว้งกับอาฮวดเรื่องลูกสะใภ้ที่ต่างฝ่ายต่างจัดหามาเอง รวมถึงกีดกันกับว่าร้ายหมวยสารพัด (เพราะเข้าใจผิดว่าหมวยเป็นกะเทย จนพอรู้ว่าไม่ได้เป็นก็ค่อย ๆ ยอมรับหมวย) จนพอทราบว่าเนยแกล้งความจำเสื่อมก็โกรธและเสียความรู้สึกมาก แต่พอเนยมาเล่าความในใจก็เข้าใจและช่วยกันปกปิดกับไม่กีดกันหมวยแล้วก็หาทางให้เนยออกไปโดยไม่ต้องสงสัย (แต่สุดท้ายก็โดนจับได้) ต่อมาได้พยายามง้ออาฮวดแต่ก็ยังไม่ได้ผล จึงคิดจะประชดด้วยการแกล้งบวชชี ทว่าอาฮวดรู้ทันจึงโดนตัดผมจนแหว่งและโดนลำไยด่า (เนื่องจากเป็นแผนที่ลำไยได้ห้ามไว้) พอแม็คแฟนเก่าหมวยมาขอคืนดี ประกอบกับเข้าใจผิดว่าหมวยมีลูกกับแม็คจึงหาทางกีดกันสารพัด (อีกรอบ) แต่พอทราบว่าลูกที่ว่านั้นคือสุนัขที่หมวยกับแจ็คเคยเลี้ยง (โดยทั้งคู่นั้นรักหมาเหมือนลูก) จึงได้เลิกกีดกัน
* อาบุ๊ง แสดงโดย ราศี วัชราพลเมฆ
: ชื่อจริง: จิตรา แซ่เฮง
: ลูกสาวคนโตของบ้านเฮง เป็นคนหน้าตาดีแต่ติดนิสัยตลก ซุ่มซ่าม เวลาอาเหมามายุ่งกับแกล้งทีไรจะทำร้ายอาเหมาทุกที เคยต้องตกงานเพราะฝีมือลำไย (จริงๆเกือบตกงานหลายรอบแล้วจากนิสัยปากสว่างของตัวเองเวลาเมา เมาทีไรนินทาเจ้านายทุกที) จนต้องหางานทำจนน้าของเนยมาจ้างจนได้งาน ต่อมาได้ย้ายไปอยู่ออสเตรเลียกับซัน แต่อยู่ได้ 7 วันก็กลับมาที่บ้านเฮงพร้อมกับปัญหาบางอย่างที่ปิดบังทุกคนไว้ แท้จริงอาบุ๊งสารภาพว่าอยู่ที่ออสเตรเลียไม่ได้เพราะเป็นโรคคิดถึงบ้านจึงกลับมา กับคอยพยายามโทรบอกซันว่าไม่กลับไปออสเตรเลีย โดยถูกรู้เข้าทางอาฮวดกับอาเจ็งทะเลาะกัน ทั้งคู่ทะเลาะจนป๋องมาเคลียร์ไม่ให้ทั้งคู่มายุ่งเรื่องอาบุ๊ง กับโทรหาอาซันบอกว่าจะไม่กลับไปอีกแล้ว จนในที่สุดอาบุ๊งขอหย่ากับอาซัน เพราะว่าอาบุ๊งรู้ตัวว่าตนเห็นแก่ตัว กับต้องการให้อาซันมีชีวิตที่ดีกว่า พอหย่าไปได้ไม่นานก็โดนแดงมาจีบ (แต่ก็หนีได้ตลอด)
* อาตง แสดงโดย กวินรัฎฐ์ ยศอมรสุนทร (ใช้ชื่อ **นิธิชัย ยศอมรสุนทร** จนถึงยุคช่อง 3)
: ชื่อจริง: จักรวรรดิ แซ่เฮง
: ลูกชายคนรองของบ้านเฮง เป็นคนมุ่งมั่นและจริงจังกับการทำงาน แต่ไม่ฉลาดเรื่องผู้หญิง เดิมคอยช่วยเหลืองานในร้านเฮง เฮง เฮง แต่ด้วยฝันอยากมีงานทำเป็นของตนเอง จึงได้ไปเช่าห้องแถวใกล้บ้านเพื่อเปิดร้านขายมือถือ (ต่อมามีอาฮุยมาอาศัยด้านหลังเพื่อเปิดร้านเสริมสวยร่วมด้วยพักนึง ซึ่งภายหลังได้กลายเป็นโกดังของบ้านเฮง) แต่ได้ปิดกิจการลงหลังจากที่อาฮวดรับช่วงกิจการเฮง เฮง เฮง คาเฟ่จากอาซ้ง (โดยทำหน้าที่เป็นฝ่ายบัญชี) กระทั่งอาฮวดได้คืนกิจการเฮง เฮง เฮง คาเฟ่ให้อาซ้งจึงกลับมาช่วยงานบ้านเฮงดังเดิม ได้หลงรักเนย (เพียงเพราะหน้าตา) แต่ในภายหลังได้หลงรักหมวย เนื่องจากได้รู้นิสัยที่แท้จริงของหมวย รวมไปถึงความจริงใจที่มีต่อครอบครัวเฮง แต่ตอนนั้นเนยก็แกล้งความจำเสื่อม และตนต้องดูแลเนยจนกว่าจะหายดี กับหาทางง้อหมวย เพราะน้อยใจที่ตงใกล้ชิดกับเนย ตงเป็นเหตุให้หมวยโดนลูกค้าเลิกจ้างงาน กับโดนตัดโบนัส (ลูกค้าเป็นเกย์ ตงก็ตามไปแอบดูที่ร้านอาหารตอนที่หมวยกับลูกค้าคุยงานกัน กับตงโดนบู่ ช่อน ดุกมอมเหล้าเข้าไปและก็เมาขึ้นไปแย่งไมค์ร้องเพลงสารภาพรักหมวย กับหาเรื่องลูกค้าหมวย ทั้งบ้านเฮงมาร้าน) จนหมวยโกรธตงมาก แต่ตงเองก็หาทางง้อและตื้ออาหมวยอยู่หลายครั้ง สุดท้ายตงก็ลงเอยกับอาหมวยหลังจากผ่านเรื่องเนยแกล้งความจำเสื่อมไป พอคำทำนายของหมอดูแม่น อาตงก็คิดหนักไม่อยากแต่งกับหมวยเพราะกลัวจะมีใครเสียชีวิต จนพอคบกับหมวยมาได้ 3 ปี ก็ถูกหมวยชวนไปคุยกับพ่อหมวย แต่อาตงก็ไม่อยากไป จนหมวยเสียใจ อาตงมาง้อ พออาเหมามาก่อเรื่องเพื่อต้องการขอร้องให้ช่วยเรื่องอาเหมา จากนั้นตงก็สารภาพกับหมวยเรื่องที่ตนไม่อยากไป จนหมวยเข้าใจ แล้วไปคุยกับพ่อหมวย แล้วแอบได้ยินว่าพ่อหมวยจะพาหมวยย้ายไปอเมริกาถ้าไม่แต่งงานภายใน 3 เดือนโดยหมวยไม่รู้ อาตงจึงบอกอาบุ๊ง แล้วในตอนงานแต่ง อาฮวดกับป๋องก็ก่อเรื่องป่วยโดยไม่บอกใครจนงานแต่งต้องล่ม จนอาตงต้องพาทั้งคู่ไปหาหมอ แล้วจากนั้นอาตงโดนรถเฉี่ยวเข้าโรงพยาบาล จากนั้นพอออกจากโรงพยาบาลก็จะจัดงานแต่งต่อ แล้วพอเลือดกำเดาไหล ก็คิดว่าตัวเองจะพิการทำให้หมวยลำบากจึงแกล้งเหมาเพื่อให้งานแต่งล่ม จะได้ไม่ให้หมวยลำบาก แต่แผนแตกจนต้องบอกความจริง จากนั้นทั้งคู่ก็ปรับความเข้าใจกันจนผลออกมาตงไม่ได้เป็นอะไรมาก กับ 1 ชีวิตที่ต้องตายคือปลาทองแทน จนจากนั้นตงต้องไปบวชหน้าไฟให้ปลาทองก่อน แล้วจากนั้นก็แต่งงานกับหมวยใช้ชีวิตรักกันในที่สุด
* อาม่าจู แสดงโดย สินีนาฏ โพธิเวส
: ชื่อจริง: จู แซ่เฮง
: ภูมิลำเนา: ซัวเถา
: แม่ของอาฮวด เจ้าของฉายา "จู ยศเส" มีนิสัยขี้หลงขี้ลืมตามวัยประกอบกับเป็นคนหูตึง ทำให้บางครั้งเกิดเรื่องวุ่นวายขึ้นมา และหลาย ๆ ครั้ง อาม่าก็เป็นพยานในแต่ละเหตุการณ์ที่เกิดขึ้นโดยที่ตัวเองเห็นหรือประสบมา หรือบางครั้งก็มีพลังพิเศษมักทำเรื่องเล็กให้เป็นเรื่องใหญ่เสมอ (แต่มักจะทำเป็นไม่รู้ไม่ชี้ แถมพาแถอยู่หลายครั้ง และอาฮวดก็ได้รับมรดกตรงนี้จากอาม่า แต่แสดงออกมาในรูปแบบโมโห) ถึงขนาดทำน้าของเนยลื่นเพราะเปลือกกล้วยจนต้องเข้าโรงพยาบาล (ลื่นไม่พอแถมโดนมอเตอร์ไซต์ชน) เป็นคนที่คิดว่าตัวเองเป็นสาวแรกแย้ม และทำเสมือนว่าอากงเหลา ผัวตัวเองยังมีชีวิตอยู่ (ตายไปนานแล้วก่อนอาเล้งจะเกิด) แต่ในหลาย ๆ ครั้งที่ทุกคนในบ้านเฮงไม่รู้คือ แม้ว่าอาม่าในสายตาทุกคนจะเป็นคนที่ขี้หลงขี้ลืมตามวัย จนบ้างครั้งก็มองเป็นตัวตลก แต่ก็ยังเป็นคนที่ให้ข้อคิดและแง่คิดดี ๆ ให้กับทุกคนเพื่อไม่ให้ลืมตัวตน ไม่ว่าจะทำอะไรก็ตาม และยังคอยช่วยประณีประนอมกับคนในบ้านอีกด้วย
* อาเหมา แสดงโดย เดชบดินทร์ ฉายทองดี
: หลานชายของอาเจ็ง มาอยู่ที่บ้านเฮงเนื่องจากมาสมัครงานกับบริษัทโฆษณาในกรุงเทพ (ซึ่งภายหลังก็ได้ทำ) มีนิสัยกะล่อน ชอบแกล้งคนและสร้างปัญหาเป็นประจำ ก่อเรื่องโดดงานไปเที่ยวจนหัวหน้าทวงงานเพราะเลยกำหนดส่งลูกค้า จึงอ้างว่าลาไปบวช (ทั้ง ๆ ที่ไม่ได้บวชจริง ๆ แค่โกนหัวโกนคิ้ว) เพื่อเอาตัวรอด จนป๋องจับได้เลยนิมนต์เจ้าอาวาสมาเทศนาให้เหมาถึงบ้านกับโดนบ้านเฮงต่อว่า จึงรู้สึกผิดและขอโทษทุกคน และกลับไปบวชเป็นพิธีจริง ๆ จนสึก ต่อมาได้แอบชอบบิว (เจ้าของร้านกิฟท์ช็อปแถวบ้าน) แต่พอบิวพานิดหนึ่ง (เพื่อนของบิว) มา ปัญหารักสามเส้าก็เกิดเนื่องจากนิดหนึ่งดันตกหลุมรักเหมา จึงถูกนิดหนึ่งกีดกันเป็นประจำ จนในที่สุดก็ได้บอกรักบิว จนอาม่าแอบอ่านไดอารี่ของบิวจนรู้ว่าบิวแอบชอบเหมากับใส่ความว่าเป็นอาม่า จนเป็นแฟนกับบิว ตอนแรกไม่คิดจะบอกใครเพราะกลัวว่านิดหนึ่งจะมาขัดขวาง พอนิดหนึ่งรู้ เหมาก็ถูกนิดหนึ่งพยายามหาทางกีดกันตลอด
* ลำไย แสดงโดย จอย ชวนชื่น
: ชื่อจริง: สำรวย 
: ภูมิลำเนา: หนองบัวลำภู
: คนรับใช้บ้านเฮง ได้มาทำงานที่บ้านเฮงเนื่องจากเคยได้อาม่าจูไถ่ตนจากแก๊งค้ามนุษย์ โดยรับปากว่าจะตั้งใจทำงาน ไม่เกียจคร้าน แต่ปัจจุบันได้กลายเป็นคนที่ชอบหาเศษกับการขโมยเงินอยู่ตลอดเวลาโดยเฉพาะเวลาขายของชำ แม้ว่าปัจจุบันแต่งงานกับโตและมีลูกด้วยกัน มีร้านขายไก่ย่างเป็นของตนเองก็ยังคงหาทางขโมยเงินจากบ้านเฮงอยู่ตลอดเวลา (แต่ภายหลังจากการขายไก่ย่างหรือข้าวมันไก่นิสัยชอบขโมยเงินในบ้านได้ปรากฏน้อยลง) หนำซ้ำยังเป็นคนขี้เกียจยิ่งกว่าใครๆ ในบ้านเฮง ชอบนินทาเจ้านายเป็นชีวิตจิตใจและทำตัวเสมือนว่าเป็นเจ้าของบ้านเฮง จนมักถูกอาฮวดลงโทษเสียทุกครั้ง กับชอบเล่นหวย โดยปกติลำไยจะมีหน้าที่ทุกอย่าง อย่างที่คนรับใช้พึงกระทำ (ตอนแม่ลำไยมาเยี่ยม ก็ให้บ้านเฮงสลับบทบาทหน้าที่มาเป็นคนรับใช้ลำไย และเปลี่ยนจากร้านก๋วยเตี๋ยวให้เป็นร้านลาบ โดยทุกคนในบ้านเฮงจะโดนแม่ลำไยโขกสับ (แบบที่ลำไยโดน ในตอนขี้เกียจเอามาก ๆ) จนทนไม่ได้) ลำไยมีความฝันว่าสักวันจะมีผัวรวย อยากเป็นคุณนายคุณหญิง (แต่พลังพิเศษของลำไยคือดึงดูดคนมีลูกเมียมาแล้วทุกครั้ง เวลาจะเข้าด้ายเข้าเข็มทีไร เมียหลวงคนที่จีบลำไยจับได้ตลอด ก่อนมาถึงเปี๊ยก) หลังจากที่มีร้านขายไก่ย่างจึงเหลือเพียงงานกวาดบ้านตอนเช้าและงานดูแลอาม่า แต่ลำไยเป็นเหมือนตัวอัปมงคลแก่ครอบครัวแบบมักสร้างเรื่องให้ครอบครัวจนเกิดหนี้ โตก็มารับผิดชอบ ลำไยเป็นต้นเหตุทำให้บุ๊งตกงาน (เพราะตั้งใจจะมอมเหล้าเนยให้พูดความจริง แต่บุ๊งรับเคราะห์ เมาด่าเจ้านายและนกแก้วเลี้ยงของเจ้านายบุ๊ง) กับรู้เรื่องเนยแกล้งความจำเสื่อมจากหมวยจึงหาทางช่วย (แต่ก็ไม่ได้ใจดีกับเนยเหมือนเมื่อก่อน เพราะเสียความรู้สึกมากที่เรื่องวุ่นวายจากเนย ทำให้ตัวเองโดนโบ้ยมาถึงขนาดนี้) พอเนยย้ายออกไปและได้ยิน 1 ใน 4 คำทำนายของหมอดูจึงทำการหาทางรวย แต่ลำไยก็ทำตัวเองเกือบตายประจำ กับสร้างหนี้สินให้ครอบครัวจนโตต้องหาทางชดใช้หนี้ กับถูกป๋องกับอาฮวดบอกว่าป๋องรวย แต่บอกทีไรลำไยก็เสียใจจนเสียสติกับไปบอกชาวบ้าน จนสุดท้ายลำไยรู้กับเสียใจโดยเลิกหาทางทำตัวเองรวยกับหวังขโมยเงินจากป๋องสุดท้ายเรื่องป๋องก็แตก แล้วพอดอกหญ้ามาทำงานในกรุงเทพ ลำไยหาทางแกล้งหลอกเอาเงินสารพัด แต่ดอกหญ้าไม่โกรธ ล่าสุดอ้างว่าโตป่วย จึงให้ดอกหญ้าไปซื้อหวย จนโตจับได้ทะเลาะถึงขั้นหย่า ทางบ้านเฮงพยายามกล่อมทั้งคู่แต่ทั้งคู่ก็ทะเลาะกัน จนอาป๋องเสนอเงินจำนวน 2,000,000 บาทให้คืนดี ทั้งคู่ปรึกษาคืนดีกัน แต่โตไม่เห็นแก่เงิน จนลำไยอ้างว่าทำเพื่อลูก สุดท้ายโตก็ไม่คืนดี เพราะเห็นว่าลำไยเอาลูกมาอ้างเพราะหวังเงินทันที กับมาบอกลำไยว่าลูกจะมีความสุขจากความรักของพ่อแม่ ลำไยก็หาทางสารพัดเพื่อคืนดีกับโตเพื่อหวังเงิน 2,000,000 บาท แต่โตก็ไม่ยอม แล้วพอโดนเจ้าหนี้ทำร้าย ลำไยจึงเจออาม่ากับระบายความในใจจนโตได้ยินจึงขอคืนดี
* ป๋อง แสดงโดย ถั่วแระ เชิญยิ้ม
: ชื่อจริง: สมปอง มีชนะ
: เพื่อนสนิทของอาฮวด เป็นคนขับแท็กซี่ แต่มักไม่ยอมไปทำงาน จึงเกาะภรรยากินและฝากท้องไว้กับบ้านเฮงเป็นประจำ มักคอยแซวและหาทางจีบอาเจ็งตั้งแต่สาวๆจนถึงปัจจุบัน เป็นคู่กัดกับลำไย มีนิสัยที่เห็นแก่ตัวจนภรรยาหนีไปบวชชี เคยติดการพนันอย่างมาก แต่ต่อมาก็เลิกเล่น เพราะเห็นแก่ลูก เป็นคนที่แม้จะแปรงฟันแล้ว แต่ยังทิ้งกลิ่นปากคนไปทั่ว (คนบ้านเฮงเอาอยู่ แต่ก็พะอืดพะอมอยู่ดี) ปัจจุบันป๋องเลิกขับแท็กซี่เพราะถูกหวยรางวัลที่ 1 และเป็นเศรษฐีในทันที หลังจากก่อนหน้านี้มีหมอดูมาทำนายว่า "หนึ่งในสี่คำทำนายของตน คนหนึ่งจะรวยข้ามคืน" กับถูกอาฮวดบอกให้ปกปิดไว้ก่อนเพื่อไม่ให้ใครกลัวเรื่องคำทำนาย พอลำไยถึงขั้นหาทางรวยจนเกือฆ่าตัวตายจึงบอกลำไย จึงใช้หนี้ให้ลำไยกับพยายามคืนเงินแจ็คจนเกือบถูกจับได้ จนสุดท้ายเรื่องรวยก็ความแตก โดยป๋องมักใช้เงินฟุ่มเฟือย พอโดนอาฮวดสั่งสอนจึงเข้าใจ (ถ้าฮวดไม่สอนป๋อง ป๋องล้มละลาย แล้วกลับไปขับแท็กซี่เหมือนเดิม กับแดงเก็บไปเป็นปมตัวเองว่าพ่อรวยปลอม) พอลำไยกับโตหย่าทะเลาะกัน ป๋องหาทางโดยแผนสุดท้ายคือใช้เงินจำนวน 2,000,000 บาทคืนดี (ไม่ได้จะให้แต่เอาไว้ล่อลำไย) จนโตมาขอบคุณที่ทำให้รู้ว่าลำไยหวังแต่เงิน พอกลัวว่าจะมีคนตายตามคำทำนาย จึงให้ครอบครัวเฮงเลี้ยงปลาทองเป็นคู่หมั้นตงเพื่อแก้เคล็ดจนมีเรื่องปวดหัว จนสุดท้ายเพราะน้าป๋องแนะนำเรื่องเลี้ยงปลาทองช่วยใหครอบครัวเฮงรอดตายทุกคน เพราะที่ตายไปคือปลาทองนั่นเอง
* แจ็ค แสดงโดย เชษฐวุฒิ วัชรคุณ
: ชื่อจริง: สมชาย
: เพื่อนสนิทของอาตงตั้งแต่สมัยเรียน เป็นคนหัวอ่อนแต่จิตใจดี รักเพื่อนและครอบครัว นิสัยเหมือนเด็กประถม มักโดนป๋อง ลำไย และอาเหมาเอาไปเป็นลูกน้องและสร้างวีรกรรมความป่วนได้ทุกเวลา เป็นลูกแหง่ของเจ๊อร เพราะพ่อเป็นทหารและเลิกกับแม่ไปนานแล้ว (เคยมีครั้งหนึ่ง ที่แม่แจ็คให้อาฮวดหลอกเป็นพ่อแจ็คกับให้ลำไยเป็นคนใช้ทหารหญิง จนอาม่าเดินผ่านมา ความจึงแตก) แจ็คเลยกลายเป็นเด็กที่ตัวติดแม่ (แม้ว่าเจ๊อรจะไม่ได้มาดูที่ร้านมอเตอร์ไซต์ของแจ็คประจำนัก) แจ็คแอบชอบหมวย และเรียกหมวยว่า "น้องบัวตอง" (ถึงหมวยแต่งกับตงไปแล้วก็ยังจะเรียก) แต่หมวยไม่เล่นด้วย หลาย ๆ ครั้งแจ็คมักจะชอบมีอาการคลั่งรักหมวย ถึงขนาดพอรู้ว่าหมวยคบกับตง ก็รับไม่ได้เกือบตัดเพื่อนกับตง และไปปีนเสาไฟประชด เรียกความสนใจจากหมวย แต่ทุกคนก็ช่วยแจ็คได้ทันกับแจ็คเข้าใจความรู้สึกหมวยจริง ๆ ต่อมาก็ก็โดนบ้านเฮงจับจิ้นคู่กับดอกหญ้า แต่แจ็คก็บอกตรง ๆ ว่าไม่ได้มีใจให้กับดอกหญ้า
* โต แสดงโดย ท๊อป ดอกกระโดน (ยุคช่อง 7 ใช้ชื่อ **อิสระ บ้านนอก** ต้นยุคช่อง 3 ใช้ชื่อ **ท๊อป ชวนชื่น**)
: สามีของลำไย (รู้จักกับลำไยในตอนที่ยังคบกับเปี๊ยก) เป็นคนแคระ ในอดีตเคยเป็นเจ้าหน้าที่กู้ภัยของมูลนิธิร่วมกตัญญู แต่ปัจจุบันได้ประกอบอาชีพขายไก่ย่างและข้าวมันไก่หน้าร้านเฮง เฮง เฮง เวลาลำไยสร้างหนี้ทีไรโตต้องตั้งใจทำงานหาเงินใช้หนี้ลำไยจนทางบ้านเฮงเข้าใจ นอกจากนั้นโตนั้นไม่ชอบให้ลำไยไปเล่นหวยมากจนถึงได้พยายามตักเตือนหลายครั้งแต่ลำไยกลับไม่ฟังก็ยังเล่นอีก ล่าสุดลำไยอ้างว่าโตป่วยจึงให้ดอกหญ้าไปซื้อหวยแต่โดนโตจับได้ทำให้เกิดทะเลาะกันจนถึงขั้นหย่า ทางบ้านเฮงพยายามกล่อมทั้งคู่แต่ทั้งคู่ก็ทะเลาะกันอีกจนอาป๋องเสนอเงินจำนวน 2,000,000 บาทให้คืนดี ทั้งคู่ปรึกษาคืนดีกัน แต่โตไม่เห็นแก่เงิน จนลำไยหวังเงินถึงขนาดเอาลูกมาอ้างว่ามีความสุข สุดท้ายโตก็มาขอบคุณป๋องกับไม่คืนดีแล้วบอกลำไยว่าลูกจะมีความสุขจากความรักของพ่อแม่ ซึ่งทุกคนก็เข้าใจ แล้วพอโดนเจ้าหนี้ทำร้าย ลำไยจึงเจออาม่ากับระบายความในใจจนโตได้ยินจึงขอคืนดี
* อาหมวย แสดงโดย คีรติ มหาพฤกษ์พงศ์
: ชื่อจริง: นพมาศ สิงอุไร
: สถาปนิกสาวที่อาฮวดจัดหามาเพื่อให้อาตงมีทายาทไว้สืบสกุล แต่อาหมวยต้องการเพียงนำอาตงไปหลอกพ่อว่าเป็นแฟนของตน แต่ลึก ๆ ในใจอาหมวยก็แอบชอบอาตง ชอบงมงายยิ่งกว่าใคร (ทั้งดูดวง และเคลมตลอดว่าตงคือเนื้อคู่ของตน) บ่อยครั้งที่อาหมวยพยายามสารภาพรักแต่มักถูกคนในบ้านเฮงขัดขวางทำให้ไม่มีโอกาสสารภาพรัก (โดยเฉพาะอาเจ็งกับแจ็ค) จนอาตงเข้าใจผิดว่าอาหมวยไปเมืองนอก อาตงมาบอกรักกัน แต่เมื่อเหตุการณ์ที่เนยประสบอุบัติเหตุทำให้อาหมวยสามารถสารภาพรักกับอาตงได้สำเร็จ ทำให้ทั้ง 2 คน เริ่มคบหาดูใจกัน อาหมวยรู้จักกับอาฮวดเนื่องจากไปเป็นพยาบาลเมื่อครั้งที่อาฮวดรักษาตัวที่เชียงใหม่ และได้รู้จักนิสัยที่แท้จริงของอาฮวด จึงทำให้ตกลงร่วมมือกับอาฮวดโดยยอมที่เป็นลูกสะใภ้ของบ้านเฮง พออาเนยแกล้งความจำเสื่อมหมวยก็ถูกเนยแกล้งสารพัด จนอาหมวยเสียใจ กะว่าจะเลิกกับอาตง (ถ้าหมวยเลิกกับตง ตงแต่งกับเนย เนยบอกความจริงกับทุกคนว่าแกล้งความจำเสื่อม = บ้านเฮงลุกเป็นไฟแน่ ๆ และอาฮวดจะเป็นคนแรกที่ไม่ยอมรับเนยจริงจัง อาเจ็ง อาบุ๊ง อาตงรู้สึกผิดไปอีกนาน) พอรู้ความจริงเข้าหาทางเปิดโปง (ร่วมมือกับลำไย คืนดีกับอาตง) แต่พลาดท่าจึงโดนทางบ้านเฮงเข้าใจผิดไปใหญ่ แต่พอหาหลักฐานได้อาเนยมาขอร้อง จนอาหมวยยอม จนพออาเจ็งรู้เข้าก็ยอมอาหมวยไม่กีดกัน แล้วพอแม๊คมาขอคืนดีอาหมวยจนเป็นเรื่อง แต่สุดท้ายก็จบลง อาหมวยพยายามพาอาตงไปคุยกับพ่อ แต่อาตงหาข้ออ้างสารพัด จนอาหมวยเสียคิดว่าอาตงไม่รัก แล้วอาตงมาง้อ กับอาเหมามาข้อร้องให้ช่วยโกหกเรื่องของตน ทั้งคู่ไม่ช่วยจนอาเหมาก่อเรื่อง พออาเหมาเจ็บตัวอาหมวยบอกให้อาเหมาไปขอโทษกับยอมรับความจริง แล้วอาตงมาสารภาพถึงเรื่องที่ไม่อยากไป จนอาหมวยเข้าใจกับบอกว่าตนจะบอกพ่อว่าไม่แต่งเอง แต่ไม่รู้เลยว่าพ่อหมวยนั้นคิดจะพาอาหมวยย้ายไปอเมริกาถ้าไม่แต่งใน 3 เดือน พออาหมวยทราบว่าพ่อป่วยจึงต้องดูแล
* ดอกหญ้า แสดงโดย อรทัย ดาบคำ
: ญาติของลำไย เดินทางเข้ามาหางานทำในกรุงเทพเพื่อต้องการนำเงินไปไถ่ที่นาให้กับแม่ที่บ้านนอก เป็นคนซื่อ ๆ ตรง ๆ ไม่ค่อยทันคน โดนลำไยหลอกใช้ประจำ และมีเรื่องที่ต้องทำให้วุ่น ๆ จากนิสัยที่ไม่ค่อยทันคนอยู่เป็นประจำเช่นกัน ในตอนสุดท้ายดอกหญ้าได้ไปประกวดร้องเพลงจนได้เป็นนักร้องตามที่ตัวเองฝันเอาไว้

### ตัวละครหลักในอดีต
* อาเล้ง แสดงโดย สรณัฐ มัสยวานิช
: ชื่อจริง: จักรภพ แซ่เฮง
: ลูกชายคนสุดท้องของบ้านเฮง มีนิสัยเฮฮา ชื่นชอบการแกล้งคนเป็นชีวิตจิตใจโดยร่วมมือกับอาป๋อง, ลำไย, สุทิน และแจ็ค ต่อมาได้ทำหนังสั้นส่งประกวดแล้วชนะ จึงได้ทุนไปศึกษาด้านการทำหนังที่ออสเตรเลีย (ซึ่งบทนี้เกิดจากตัวสรณัฐมีเรื่องอื้อฉาวจากการมีเรื่องชกต่อยกับรปภ. ในโรงแรมแห่งหนึ่งและมีส่วนพัวพันกับยาเสพติด ทำให้เจ้าตัวตัดสินใจลาออกจากการเป็นนักแสดงไปในที่สุด)
* สุทิน แสดงโดย ภคชนก์ โวอ่อนศรี
: ชื่อจริง: สุทิน บุญทองปรือ
: พนักงานบริษัทที่ตามจีบอาบุ๊งมาตั้งแต่อาบุ๊งเข้าทำงานโดยมาคอยแวะเวียนและสร้างความปั่นป่วนให้กับบ้านเฮงเสียทุกครั้ง (มาพร้อมกับรถเก๋งเก่าคู่ใจที่ไม่เคยเอาไปซ่อมสักที) แม้ว่าอาบุ๊งจะคิดกับสุทินแค่เพื่อนร่วมงานเท่านั้นแต่สำหรับสุทินเขากลับคิดว่าอาบุ๊งคือคนรักของเขา ภายหลังจากที่ขัดขวางไม่ให้อาบุ๊งไปส่งแฟนคนแรกที่สนามบินได้สำเร็จ ทำให้รอยร้าวระหว่างความเป็นเพื่อนของอาบุ๊งและสุทินเริ่มขาดสะบั้นขึ้น แม้ว่าสุทินจะคอยตามจีบตลอดเวลาแต่ท่าทีของอาบุ๊งที่มีต่อสุทินเริ่มหมางเมินและโกรธแค้นมีมากกว่าเดิม ทำให้ทุกอย่างที่สุทินทำลงไปสูญค่ามากขึ้นและเมื่อรู้ว่าอาบุ๊งไม่มีใจให้สุทินอีกต่อไป จนกระทั่งสุทินจ้างหมอดูมาหลอกคนบ้านเฮงว่าตนกับบุ๊งเป็นเนื้อคู่กันตั้งแต่ชาติก่อนเพื่อเคลมอาบุ๊งมาเป็นของตน ทำให้บุ๊งโกรธขึ้นไปอีก ทำให้สุทินไม่ปรากฏตัวที่บ้านเฮงนับตั้งแต่นั้นเป็นต้นมา
* อาจุ้ย แสดงโดย นุ้ย เชิญยิ้ม
: น้องชายของอาเจ็งกับอาเหมย (น้องสาวอาเจ็ง แม่อาเหมา) เป็นน้าของอาเหมา (อาบุ๊ง อาตง และอาเล้งจึงได้เรียก "กู่เล็ก") เคยมาอยู่บ้านเฮงพักนึง (แต่ก็ไม่ค่อยได้ช่วยงานอะไรเท่าไหร่) เป็นไม้เบื่อไม้เมากับลำไย ต่อมาย้ายไปอยู่หนองบัวลำภูเพื่อช่วยเมียทำมินิมาร์ท
* อาฮุย แสดงโดย วสันต์ อุตตมะโยธิน
: น้องชายคนรองของอาฮวด ผู้ที่ได้ยินเพลง I Will Survive ไม่ได้ จะต้องออกลีลาท่าทางตลอด เป็นกะเทยมาตั้งแต่สมัยวัยรุ่น หลอกอาฮวดกับอาม่าว่าเรียนวิศวะ แต่ความจริงแล้วตนเรียนเสริมสวย เคยทำหนวดอาฮวดแหว่งสมัยตอนหนุ่ม ๆ จนลงประกวดหนวดสวยไม่ได้ ทำให้อาฮวดไม่พอใจอย่างหนัก แต่สุดท้ายก็ปรับความเข้าใจกัน มาอาศัยบ้านเฮงและเปิดร้านเสริมสวยที่หลังร้านมือถืออาตงอยู่พักหนึ่ง ต่อมาได้ออกจากบ้านเฮงเนื่องจากได้ไปเป็นช่างทำผมในกองถ่ายหนังที่เกาหลี
* อาซัน แสดงโดย ชาตโยดม หิรัณยัษฐิติ
: ลูกของอาหลิวกับอาไช้ เรียนจบจากออสเตรเลีย เข้ามาจีบอาบุ๊งเนื่องจากอาบุ๊งหน้าตาเหมือนแฟนเก่าของตนประกอบกับความเข้าใจผิดคิดว่าตนเป็นเกย์ (อันเนื่องจากยกทรงเพียงตัวเดียว) ทำให้สนิทกับคนในบ้านเฮงได้อย่างรวดเร็ว เมื่อบ้านเฮงรู้ความจริงทำให้ต้องเจออุปสรรคต่าง ๆ นานาจนในที่สุดได้แต่งงานกับอาบุ๊ง แต่เนื่องจากปิดบังว่าบ้านของอาไช้อยู่ติดกัน จึงถูกอาฮวดเกลียดตั้งแต่นั้น พออาซันจะเอาใจง้ออาฮวด ด้วยการซื้อกีวี่มาให้อาฮวดกิน ผลก็คืออาฮวดแพ้กีวี่จนต้องเข้าโรงพยาบาล ทำให้อาฮวดยิ่งไม่ชอบใจหนักขึ้นไปอีก จึงโดนเรียกเสมอว่า “ผัวอาบุ๊ง” เป็นต้นมา ปัจจุบันย้ายไปอยู่ออสเตรเลียและเลิกกับอาบุ๊งในเวลาต่อมา (ซึ่งบทนี้เกิดจากตัวชาตโยดมยังเป็นนักแสดงในสังกัดของช่อง 3 ทำให้ไม่สามารถแสดงต่อไปได้หลังจากซิตคอมเรื่องนี้ได้ย้ายมาออกอากาศทางช่องวัน 31 แล้ว)
* ต้อยติ่ง แสดงโดย ยิ่งยง ยอดบัวงาม
: ภูมิลำเนา: ศรีสะเกษ
: พนักงานเสิร์ฟเฮง เฮง เฮง คาเฟ่ชาวอีสานใต้ ชื่นชอบการร้องเพลงเป็นชีวิตจิตใจจึงได้มาที่เฮง เฮง เฮง คาเฟ่เพื่อขอทำงานในฐานะนักร้อง แต่เนื่องจากตำแหน่งเต็มแล้ว อาฮวดจึงได้ให้เป็นพนักงานเสิร์ฟแทน 
* เนย แสดงโดย พีรยา แดงประสิทธิ์
: เพื่อนรุ่นน้องของอาบุ๊งที่อาตงไปแอบชอบเมื่ออดีต ได้ถูกอาเจ็งสนับสนุนให้เป็นลูกสะใภ้บ้านเฮง เนยมีใจแอบอาตงเช่นเดียวกับอาหมวย จึงได้ตกลงคบกันเป็นแฟนอยู่ในระยะหนึ่ง ทำให้เนยต้องกลายมาเป็นคู่ปรับกับอาหมวยโดยไม่ได้ตั้งใจ ภายหลังถูกจับได้ว่าแกล้งความจำเสื่อมเพื่อหวังใกล้ชิดอาตง (แต่ตอนที่เนยทำก็รู้สึกผิดในใจอยู่ดี) จึงได้ย้ายไปอยู่ฝรั่งเศสกับพ่อ

### ตัวละครรอง
* แดง แสดงโดย อัญญาฤทธิ์ พิทักษ์ติกุล (หลังอาตงแต่งงาน 5 ปี: กิตติ เชี่ยววงศ์กุล)
: ลูกชายของป๋อง มีนิสัยซนแต่หลังจากที่ป้อมผู้เป็นแม่ออกจากบ้านทำให้เกิดปัญหาขึ้นมา แต่เจ้าตัวก็ตั้งใจเรียนจนเรียนดีเป็นอภิชาตบุตรของป๋อง (ที่ขี้เกียจตรงกันข้ามทุกอย่าง) และแอบหลงรักอาบุ๊ง
* ป้าหมอน แสดงโดย พิมพ์พรรณ บูรณะพิมพ์
: แม่ของป๋อง และย่าของแดง เป็นเพื่อนสนิทของอาม่า ชอบตั้งวงนินทาชาวบ้านกับบ้านเฮงประจำ เคยถูกป๋องไล่ให้ไปอยู่บ้านพักคนชรา เพราะไม่มีเงินมาเลี้ยงดู บวกกับที่น้อยใจปั๋ง (น้องชายป๋อง) ที่ได้เมียอายุเยอะกว่า (รุ่นราวคราวเดียวกันกับป้าหมอนเอง) จนหมอนไม่ชอบขี้หน้าเมียของปั๋ง แต่อาม่าไปกล่อมให้กลับมาอยู่กับป๋องเหมือนเดิม
* ป้อม แสดงโดย วนิดา แสงสุข
: ภรรยาของป๋อง ภายหลังได้หนีออกจากบ้านไปบวชชีเพราะทนนิสัยเสียของป๋องที่ทำให้ตัวเองจำต้องเป็นเสาหลักของบ้านไม่ไหว
* อาหลิว แสดงโดย อรสา พรหมประทาน
: แม่ของอาซัน เป็นเพื่อนสนิทของอาเจ็ง และในอดีตเคยแอบชอบอาฮวด จึงมีความสัมพันธ์กับบ้านเฮงค่อนข้างดี ในช่วงที่อาซันต้องแกล้งเป็นเกย์ได้เคยจะช่วยอาซันบอกความจริงให้บ้านเฮงรู้ว่าอาซันไม่ได้เป็นเกย์ (แต่ก็ถูกอาซันปฏิเสธไปเพราะอาซันอยากจะบอกด้วยตัวเอง)
* อาไช้ แสดงโดย ไพโรจน์ ใจสิงห์
: สามีเก่าของอาหลิว (ซึ่งเลิกกันไปตั้งแต่ก่อนที่อาซันจะรู้จักกับบ้านเฮง) พ่อของอาซัน เป็นคู่กัดกับอาฮวดมาตั้งแต่เด็กจึงไม่ค่อยจะถูกกับบ้านเฮงเท่าไหร่นัก มีนิสัยสนุกสนาน ขี้เล่นแต่ไม่ดูกาลเทศะโดยเฉพาะกับอาฮวด มักโอ้อวดว่าตนเองมีสมรรถภาพทางเพศสูงยิ่งกว่าอาฮวด
* คนดี แสดงโดย ภริตพร แซ่โซว
: ลูกสาวของอาไช้ (ที่เกิดกับภรรยาคนล่าสุด) มักถูกเข้าใจผิดว่าเป็นลูกของอาซัน
* เปี๊ยก แสดงโดย เอ เชิญยิ้ม
: ภูมิลำเนา: สุพรรณบุรี
: ลูกพี่ลูกน้องของป้อม พูดเหน่อสุพรรณเป็นหลัก เคยชอบและคบกับลำไย ภายหลังก็ออกจากบ้านเฮงไปเนื่องจากต้องกลับไปดูแลแม่ที่ป่วย แต่ก็ยังคบกับลำไยอยู่พักนึง จนต่อมาก็ได้ขอเลิกเนื่องจากได้รับจดหมายจากลำไยที่จ่าหน้าซองถึงตนแต่เนื้อหาเขียนถึงกิ๊ก และเคยโกรธถึงขั้นไม่ยอมรับสายลำไยที่โทรมาง้อเลย จนภายหลังก็ได้คิดจะยกโทษและกลับมาขอคืนดีกับลำไย แต่ก็ไม่สำเร็จเนื่องจากลำไยหันไปคบกับโตแทนแล้ว
* เจ๊อร แสดงโดย วิยะดา อุมารินทร์
: คุณนายทหาร แม่ของแจ็ค เจ้าของร้านมอเตอร์ไซค์ในละแวกใกล้ๆบ้านเฮง มักจะมาตามหาแจ็ค ไม่ก็วิ่งไล่หวดลูกมาที่บ้านเฮงอยู่บ่อยๆ
* โจ้ แสดงโดย โน้ต เชิญยิ้ม
: พ่อของแจ็ค สามีเก่าของเจ๊อร เป็นนายทหารสุดเข้มงวดแต่ติดตลก ชอบเล่าเรื่องสมัยตัวเองตอนไปอยู่ชายแดนอยู่บ่อยๆ ครอบครัวเป็นทหารทั้งตระกูลตั้งแต่ปู่ของปู่ของปู่ เคยจะบังคับพาแจ็คไปอยู่ในค่ายทหารด้วยแต่ไม่สำเร็จ สาเหตุมาจากคำพูดโน้มน้าวของอาเจ็งกับอาม่า
* อาซ้ง แสดงโดย ตี๋ ดอกสะเดา
: น้องชายคนสุดท้องของอาฮวด เป็นเจ้าของเฮง เฮง เฮง คาเฟ่คนก่อน ภายหลังได้ยกกิจการคาเฟ่ให้บ้านเฮงและย้ายไปอยู่หลวงพระบาง แต่ต่อมาก็ต้องกลับมาอยู่เมืองไทยเนื่องจากได้ขายกิจการคาเฟ่ที่หลวงพระบางเพื่อใช้หนี้ไปแล้ว เมื่ออาฮวดรู้เรื่องนี้จึงได้ยกกิจการเฮง เฮง เฮง คาเฟ่คืนให้ตน
* ตลกคณะ 3 ป. แสดงโดย ไก่ มกจ๊ก (บู่), ศรีหลอด สีใส (ช่อน), เหน่ง เหม่งจ๋าย (ดุก)
: ตลกคณะประจำของเฮง เฮง เฮง คาเฟ่ (สมัยอาฮวดเป็นเจ้าของ) โดยช่วงแรก ๆ ใช้ชื่อคณะว่า "2 สลึง 1 เซ่อ" มักมีปัญหาเกี่ยวกับหนี้สินอยู่ตลอด มักจะคอยหลอกแจ็คต่าง ๆ นานาเพื่อหวังจะเอาเงิน เพราะแจ็คเป็นซื่อตรง เชื่ออะไรก็ง่าย แม้ว่าต่อมาเฮง เฮง เฮง คาเฟ่จะกลับไปเป็นของอาซ้งแล้วก็ยังคงไปมาหาสู่กับบ้านเฮงอยู่ ภายหลังได้ไปเป็นตลกเดินสายโชว์กับดอกหญ้า
* แม็ค แสดงโดย รณเดช วงศาโรจน์
: แฟนเก่าของอาหมวยสมัยยังเป็นนักศึกษา เคยจะมาขอคืนดีกับอาหมวยโดยการผลักดันของอาเจ็ง แต่ไม่สำเร็จ
* น้องเปิ้ล แสดงโดย ชมพูนุช ปิยะภาณี
: แฟนสาวของอาเล้ง ที่รัก ๆ เลิก ๆ อยู่บ่อยครั้ง เป็นคนอัธยาศัยดี ในตอน น้องเปิ้ลเปลี่ยนไป น้องเปิ้ลได้รับรางวัลพนักงานดีเด่นกับพี่ก้อง พี่ที่ทำงาน อาเล้งเลยเกิดความหึงหวงระหว่างสองคนนั้น เพราะพี่ก้องก็เหมือนจะตามจีบน้องเปิ้ลอยู่ แจ็คและฮุยเลยหาวิธีขัดขวางและแกล้งพี่ก้องสารพัด แต่แผนเละไม่เป็นท่า ความซวยเลยไปตกที่น้องเปิ้ลกับอาเล้งแทน
* อากงเหลา แสดงโดย อุดม ชวนชื่น
: ชื่อจริง: ฮกเคี้ยง แซ่เฮง
: สามีผู้ล่วงลับของอาม่าจูที่เคียงคู่ขายก๋วยเตี๋ยวมาตั้งแต่ร้านเฮงยังเป็นรถเข็นในตรอกเล็ก ๆ ของเยาวราช จนซื้อตึกเป็นร้านของตัวเองได้ พ่อของอาฮวด อาฮุยและอาซ้ง เป็นผู้ก่อตั้ง คิดสูตรก๋วยเตี๋ยว ร้านเฮง เฮง เฮง (รวมถึงทำป้ายชื่อร้านที่เป็นภาษาจีน "興興興" และเขียนคำว่า เฮง เฮง เฮง เป็นภาษาไทยที่ใต้โต๊ะทุกตัวของร้าน) มักจะถูกกล่าวถึงโดยอาม่าอยู่บ่อย ๆ  ตอนเล่าความหลัง และเคยมาเข้าฝันจะชวนอาม่าไปอยู่ด้วย ในตอน กลับบ้าน(เก่า)เถอะน้อง
* คุณนายแม่ แสดงโดย ยายชา เถิดเทิง
: ภูมิลำเนา: หนองบัวลำภู
: แม่ของลำไย เคยเข้ากรุงเทพมาเยี่ยมที่บ้านเฮง โดยลำไยหลอกว่าคนในบ้านเฮงเป็นคนใช้ แล้วตัวเองเป็นเจ้าของร้าน ในตอน "คุณนายลำไย"
* พ่อน้าป๋อง แสดงโดย สีเทา เพ็ชรเจริญ
: สามีของหมอน พ่อของป๋อง และปู่ของแดง เป็นคนขี้เล่น ชอบหนังไทยคลาสสิคเป็นชีวิตจิตใจ นักสะสมนิตยสารดารารุ่นเก๋า ในตอน วันเกิด เหตุ พ่อป๋องเคยส่งจดหมายมาบอกว่ามีสมบัติของปู่อยู่ใต้บ้าน ให้มาช่วยหาหน่อย แต่พอป๋องไปถึงกลับบอกว่าไม่มีสมบัติอะไรหรอก แต่แค่อยากให้ลูกกลับมาหาเพราะตนเหงา และทิ้งท้ายว่า "ลูกนี่แหละคือสมบัติที่ล้ำค่าที่สุดของพ่อ"

## ทีมผู้สร้าง

###### ผู้กำกับการแสดง

* จิรศักดิ์ โย้จิ้ว (2545), พงษ์ศักดิ์ ฉิมเจริญ (2545-2550), นพพร กำธรเจริญ (2550-2559), เสกสรรค์ สิงอุไร (2551-2559)

###### ทีมสร้างสรรค์

* ถกลเกียรติ วีรวรรณ, จิรศักดิ์ โย้จิ้ว, ศุภกร เหรียญสุวรรณ, พฤกษ์ เอมะรุจิ, นพพร กำธรเจริญ, ดนัย อัมพรดนัย, อภิศรา วงศร, กิตติ เชี่ยววงศ์กุล, มนต์เทพ หงษ์แก้ว, อานนท์ มีภู่, นฤพาน วัชรพิมลมาศ, ไพรัช ทะโทน, ณัฐพันธ์ุ ศิริธนากิจ

###### ทีมเขียนบท

* ศุภกร เหรียญสุวรรณ, พฤกษ์ เอมะรุจิ, นพพร กำธรเจริญ, ดนัย อัมพรดนัย, นฤพาน วัชรพิมลมาศ, ณัฐพันธ์ ศิริธนากิจ, วรรณวิภา สามงามแจ่ม, จุตพร บุตรโคตร, อภิศรา วงศร, ชวนนท์ สารพัฒน์, วรรณถวิล สุขน้อย, กรณิภา ดวงมุสิทธิ์, นนทพร ประภาพร

## รายชื่อตอน

### ปี 2545

;หมายเหตุ
* กิตติ เชี่ยววงศ์กุล เคยมารับบทเป็น "กุ่ย" เพื่อนของอาเล้ง ก่อนจะมารับบทน้องแดงในตอนจบ ปี2559

### ปี 2546

;หมายเหตุ
* สมเจตในช่วงนี้รับเชิญในบทโจรที่จะมาปล้นร้านเฮง เฮง เฮง
* วิยะดาในตอน "Mrs. Donut" รับเชิญในบทแม่ของแอร์คนที่แจ็คปิ๊ง
* ไก่ ม๊กจ๊ก เคยมารับบทเป็นโจรปล้นอาม่า ก่อนที่จะมารับบทเป็น "บู่" สมาชิกตลกคณะ 3 ป. ในยุคช่อง 3

### ปี 2547

;หมายเหตุ
* ในตอน "ต้นโพธิ์ โอ้โหเฮะ" เป็นตอนแรกที่มีการนำวงดนตรีสดเข้ามาในสตูดิโอเป็นตอนแรก ซึ่งก็อยู่จนถึงตอนจบของซิทคอม ในปี2559
### ปี 2548

;หมายเหตุ
* อชิตะในตอน "ไม่ใช้สลิง ไม่ใช้ตัวแสดงแทน แต่ใช้หัวใจ" รับเชิญในบทพั้นช์ (สตั๊นท์คนที่อาตงปิ๊ง)
* เอในตอน "ต้องปล้น" รับเชิญในบทโจรที่เข้ามาปล้นบ้านเฮง ก่อนที่จะมาเป็นนักแสดงประจำช่วงหนึ่งในบท "เปี๊ยก" ในปีต่อมา

### ปี 2549 (ยุคช่อง 7)

;หมายเหตุ
* เฉพาะตอน "หลั่น ลัน ล้า…ชาละวัน" ท๊อป ดอกกระโดนรับเชิญในบทไกรทอง (ในจินตนาการโดยอิงจากเรื่องเล่าที่อาเจ็งกุขี้นมา)
* นิทัศน์ในตอน "เพื่อนรัก" รับเชิญในบทลูกน้องของเจ้าพ่อที่พวกป๋องมาขอความช่วยเหลือ ส่วนตอน "เรียกค่าไถ่" รับเชิญในบทผู้กำกับโรงพักที่พวกอาเล้งมาแจ้งความ
* ในตอน "ตัวจริง ตัวปลอม" จอย ชวนชื่น ผู้รับบทลำไยได้ควบบทริซซี่ (โสเภณีที่รูปร่างหน้าตาเหมือนลำไย)

### ปี 2549 (ยุคช่อง 3)

;หมายเหตุ
* จิราวัฒน์ในตอน "ประกาศิต เจ้าพ่อ" รับเชิญในบทเจ้าพ่อที่เคยคิดจะเก็บค่าคุ้มครองร้านเฮง เฮง เฮงสมัยอาฮวดรับช่วงต่อกิจการใหม่ๆ

### ปี 2550

;หมายเหตุ
* อชิตะในตอน "อารมณ์ อาถรรพ์ อาหมวย" รับเชิญในบทหมวยเล็ก (คนที่หลอกพ่อว่าท้องกับอาตงเพื่อหนีการคลุมถุงชน)
* ไก่ มกจ๊กในตอน "ลำไยบทที่ 1" รับเชิญในบทเก่ง (คนที่เคยหลอกจับลำไยเพื่อจะขายให้เสี่ย)

### ปี 2551

;หมายเหตุ
* วันที่ 5 ถึง 12 มกราคม 2551 งดออกอากาศชั่วคราวเนื่องจากอยู่ในช่วงแสดงความอาลัยต่อการสิ้นพระชนม์ของสมเด็จพระเจ้าบรมวงศ์เธอ เจ้าฟ้ากัลยาณิวัฒนา กรมพระนราธิวาสราชนครินทร์ บดินทรเชษฐภคินี
* สุเทพ สีใส ในตอน "โลงต่อตาย" รับเชิญในบทโจรที่ขโมยเงินวัดแล้วมาหลบอยู่ในโลงที่อาฮวดจะนอนเพื่อทำพิธีต่ออายุ

### ปี 2552

;หมายเหตุ
* จิราวัฒน์ในตอน "บอกว่าไม่ขาย" รับเชิญในบทคนที่คิดจะซื้อร้านเฮง เฮง เฮงพร้อมกับตึกข้างๆ ที่ประกาศขาย

### ปี 2553

### ปี 2554

;หมายเหตุ
* สมเจตในตอน "" รับเชิญในบทบู๋ บู๊ล้างผลาญ (ผู้กำกับหนังที่มาขอถ่ายหนังที่ร้านเฮง เฮง เฮง)
* สุเทพ สีใสในตอน "ประกาศิตเจ้าแม่" รับเชิญในบทหมอผีที่รับทำเสน่ห์อาตงให้รักอาหมวย

### ปี 2555

### ปี 2556

### ปี 2557

;หมายเหตุ
* วันที่ 10 พฤษภาคม 2557 และ 20 ธันวาคม 2557 งดออกอากาศ

### ปี 2558 (ยุคช่อง 3)

### ปี 2558 (ยุคช่องวัน 31)

### ปี 2559

## เพลง
* เพลงไตเติ้ลหัว : เพลง **เฮง เฮง เฮง** ขับร้องโดย China Dolls
* เพลงไตเติ้ลท้าย : เพลง **เฮง เฮง เฮง** ขับร้องโดย China Dolls

## รางวัล
* ได้รับรางวัลรายการตลกยอดเยี่ยม (Best Comedy Programme) ในงานประกาศผลรางวัล Asian Television Awards 2013 ที่ประเทศสิงคโปร์

## อ้างอิง
* หน้าหลักของละคร เฮง เฮง เฮง 

หมวดหมู่:รายการโทรทัศน์ช่อง 7
หมวดหมู่:รายการโทรทัศน์โดยเอ็กแซ็กท์และซีเนริโอ
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2545
หมวดหมู่:ซิตคอมไทยในคริสต์ทศวรรษ 2000
หมวดหมู่:รายการโทรทัศน์ช่อง 3
หมวดหมู่:ซิตคอมไทยในคริสต์ทศวรรษ 2010
หมวดหมู่:รายการโทรทัศน์ช่องวัน 31
หมวดหมู่:รายการโทรทัศน์ไทยที่ยุติการออกอากาศในปี พ.ศ. 2559